น้ำมันโต2% เชลล์ปรับตัว หยุดเปิดปั๊ม
โพสต์ทูเดย์ &#8212; &#8220;เชลล์&#8221; เผยยอดขายน้ำมันปีนี้โตแค่ 2% ตามเศรษฐกิจชะลอตัว ส่งผลให้ปีหน้าเบรกขยายปั๊มใหม่ ไม่ลงทุนเพิ่ม
25 ก.ย. 2552

โพสต์ทูเดย์ — “เชลล์” เผยยอดขายน้ำมันปีนี้โตแค่ 2% ตามเศรษฐกิจชะลอตัว ส่งผลให้ปีหน้าเบรกขยายปั๊มใหม่ ไม่ลงทุนเพิ่ม
นางพิศวรรณ อัชนะกุล ประธานกรรมการ บริษัท เชลล์แห่งประเทศไทย เปิดเผยว่า ธุรกิจค้าปลีกน้ำมันในปีนี้มีอัตราการขยายตัวแค่ 2% เมื่อเทียบกับปีที่ผ่านมา โดยมียอดจำหน่ายน้ำมันภาคขนส่ง 4,080 ล้านลิตร เพิ่มจาก 4,000 ล้านลิตรในปีที่ผ่านมา ขณะที่ยอดจำหน่ายน้ำมันภาคอุตสาหกรรมมียอดขายใกล้เคียงกับปีที่ผ่านมาอยู่ที่ 2,000 ล้านลิตร เนื่องจากกลุ่มโรงงานอุตสาหกรรมส่วนใหญ่หันไปใช้ก๊าซธรรมชาติแทน
สำหรับแผนการลงทุนในปีหน้ายังไม่สามารถกำหนดได้เนื่องจากไม่แน่ใจแนวโน้มเศรษฐกิจ เพราะช่วง 2 ไตรมาสแรกของปีนี้ธุรกิจน้ำมันของเชลล์ได้รับผลกระทบจากเศรษฐกิจโลกและปัญหาภายในประเทศ แม้ว่าไตรมาส 3-4 จะเริ่มฟื้นตัวก็ตาม ดังนั้นในปีหน้าจึงไม่มีแผนลงทุนเปิดปั๊มน้ำมันแห่งใหม่
“กรณีที่ปั๊มคู่สัญญาของเชลล์ที่จะทยอยหมดสัญญาลง หากไม่มีการต่อสัญญากับเชลล์ก็จะทำให้ลดจำนวนปั๊มโดยอัตโนมัติ จากที่มี 580 แห่งทั่วประเทศ” นางพิศวรรณ กล่าว
นอกจากนี้ จะไม่มีการรับพนักงานใหม่เพิ่มเหมือนปีนี้ และหากตำแหน่งงานใดมีการลาออกหรือเกษียณอายุก็จะนำงานในส่วนนี้ไปเกลี่ยให้พนักงานที่มีอยู่ปัจจุบันทำเพื่อลดต้นทุนขององค์กร
สำหรับปีนี้ถือเป็นปีที่ 5 ของธุรกิจปั๊มน้ำมันที่ยังไม่มีแนวโน้มฟื้นตัวและยังจะเป็นเช่นนี้ไปอีกหลายปี เห็นได้จากการที่ไม่มีนักลงทุนรายใดติดต่อเข้ามาเพื่อขอลงทุนหรือร่วมทุนเปิดกิจการปั๊มน้ำมันแห่งใหม่ๆซึ่งถือว่าเป็นวัฏจักรขาลงของธุรกิจปั้มน้ำมัน เมื่อเทียบกับ10ที่ผ่านมาที่นักลงทุนส่วนใหญ่ต้องการลงทุนเปิดปั้มน้ำมัน
นางพิศวรรณ  กล่าวว่า หากจะมีการลงทุนเปิดปั้มน้ำมันแห่งใหม่ขณะนี้ ต้องมีเงินลงทุนขั้นต่ำ60 ล้านบาทไม่รวมค่าที่ดินและค่าการตลาดของผู้ค้าน้ำมันสำหรับปั้มแห่งใหม่ๆต้องอยู่ที่ระดับ 2 บาท/ลิตรขึ้นไป และต้องบริหารธุรกิจให้ได้นานถึง 7 ปี จึงจะถึงจุดคุ้มทุน ต่างจากปั้มที่มีอยู่ในขณะนี้ที่ค่าการตลาด1.50 บาท/ลิตรก็พอที่จะดำเนินธุรกิจต่อไปได้ m